Roosa Koskelolle MEVZA-pronssia - Lentopalloliitto
Roosa Koskelolle MEVZA-pronssia
— 14.03.2017 Naisten maajoukkue
Roosa Koskelon kaulaan pujotettiin Keski-Euroopan maiden MEVZA-liigan pronssimitali viikonloppuna.
Koskelon slovenialaisjoukkue Branik Maribor hävisi välierän unkarilaiselle Bekescsabaille 0-3, mutta voitti pronssipelissä kroatialaisen Koskelon edelliselle seuralle LP Viestille CEV Cupissa aiemmin tällä kaudella pudonneen Mladost Zagrebin 3-2.
- Vastustaja tuli ja näytti kolme erää miten pelataan lentopalloa, meidän vajotessa koko kauden huonoimpaan peliin. Ei oltu millään osa-alueella lähelläkään edes meidän normaalia tasoa, Koskelo analysoi välierää.
- Mladost pelasi heidän omien sanojensa mukaan elämänsä pelin ja meillä peli oli. edelleen melkoista hakemista. Hyvä ja tärkee voitto kuitenkin tuli se tyylillä millä hyvänsä, Koskela kommentoi puolestaan pronssiottelua.
MEVZA-finaalissa Bekescsabai löi slovenialaisen Calcit Kamnikin 3-1.
Suomalaiskaksikko Saksan puolivälierissä
Kaisa Alangon Münster selviytyi vaikeuksitta Saksan liigan puolivälieriin kukistettuaan ”säälipleijareissa” Suhlin suoraan otteluvoitoin 2-0. Kotipelin Münster hoiteli 3-0 ja vieraspelin 3-1.
Puolivälierissä Münster kohtaa runkosarjan kakkosen Stuttgartin sunnuntaista alkaen ja Saana Koljosen runkosarjan kuudenneksi sijoittunut Vilsbiburg kolmanneksi sijoittuneen Dresdenin lauantaista alkaen. Välieriin vaaditaan kaksi otteluvoittoa.
- Nyt katseet kohti puolivälieriä. Hävisimme Stuttgartille kaudella molemmat pelit 0-3, mutta silti lähdetämme tietysti voittamaan, Alanko totesi.
Tuomisen seuran puhdas tili pitää
Nette Tuomisen Logrono säilytti puhtaan pelinsä Espanjan liigassa. Logrono voitti kotonaan Sant Cugatin 3-0 (25-13, 25-14, 25-19). Tuominen pelasi koko ottelun tehden 6/+4.
- Vastustaja sortui paljon syöttövirheisiin ja käytännössä vain yks pelaaja sai passeja. Meillä ei ollut hätää pelin aikana ja hyökättiin monipuolisesti, Tuominen kertasi.
Jasmine Tahvanaisen Antwerpen hävisi vieraissa Charleroille 1-3 (23-25, 25-22, 20-25, 22-25). Antwerpen on edelleen liigassa toiseksi viimeisenä neljä kierrosta ennen runkosarjan päättymistä.
Pudotuspelit käyntiin myös Ruotsissa
Iida Murron Örebro sijoittui Ruotsin naisten liigan runkosarjassa kolmanneksi voitettuaan 15 peliä ja hävittyään viisi. Puolivälierissä vastaan asettuu seitsemänneksi sijoittunut Solentuna ja pelit käynnistyvät lauantaina. Örebro voitti runkosarjan kaikki neljä keskinäistä ottelua 3-0. Välieriin selviää kolmella voitolla.
Runkosarjan päätöspelissä Örebro voitti heittopussi Falköpingin vieraissa 3-0 (25-12, 25-16, 25-13) ja Murto teki upeasti kentän korkeimman pistemäärän kovilla tehoilla (17/+16).
Teemu Sarnan valmentama Lindesberg oli runkosarjan neljäs ja kohtaa puolivälierissä Svedalan.
Mestarien liigan joukkue Oksasen Kantin puolivälierävastustajana
Sveitsin liigassa Teemu Oksasen Kanti Schaffhausen päätyi runkosarjan kahdeksannelle tilalle ja kohtaa puolivälierissä perjantaista lähtien maan ylivoimaisen ykkösjoukkueen, Mestarien liigassa juuri pudotuspeleihin selviytyneen Volero Zürichin.
- Täällä pelataan kaikki sijoitukset lopuun asti. Joten vaikka todennäköisesti Volero onkin meille liian kova, niin taistelemme kuitenkin paremmista sijoista 5-8. Kevään pelit osoittivat, että me kuulumme sarjan keskikastiin (sijojen 3-6 välille), kunhan saadaan paketti toimimaan, Oksanen totesi.
Runkosarjan päätösviikonloppuna Kanti hävisi Neuchatelille kotonaan 0-3 ja Volerolle vieraissa 0-3.